Jens Kirk (V), 2011-05-06:
Først vil jeg sige tak for forespørgslen, og så vil jeg sige tak til de to ministre for deres redegørelse.
Det er jo interessant, og jeg synes også, at det er vigtigt, at vi kommer til at diskutere, hvordan virkeligheden er.
Undertegnede vil påstå, at han færdes ude i virkeligheden, om ikke hver dag så næsten hver dag.
Der skal ikke være tvivl om, at vi i Venstre finder det vigtigt, at vi ikke glemmer den store befolkningsgruppe, der findes og har valgt at bo på landet og i de mindre byer.
Det er meget afgørende for os, at de næsten eller stort set får de samme vilkår, som vi har i byerne, også i de større byer.
Men der er altså en forskel, og det må man leve med, for dem, der har valgt at bo på landet, har jo også nogle goder.
Der er natur, fri luft og det hele.
Men de danske landdistrikter har problemer, det er vi ikke i tvivl om, og derfor er det meget vigtigt – og det synes jeg at regeringen og Venstre er gode til – at holde øje med, hvad der sker.
Jeg skal komme ind på, hvad vi har gjort for dem igennem især de sidste par år.
Der skal heller ikke herske tvivl om, at vi ønsker et Danmark i balance, hvor alle kræfter og ressourcer medvirker til vækst og fremgang.
De danske landdistrikter kan være meget forskellige.
Nogle har tilbagegang, andre har fremgang, og derfor er udfordringerne nødvendigvis heller ikke de samme for alle landsbyer.
Nogle har allerede – tidsskriftet Samvirke tror jeg det er – sat kors over, hvornår de forskellige landsbyer afgår ved døden.
Der er ingen tvivl om, at hvis det her skal lykkes, er det vigtigt, at vi skaber nogle gode forhold, men det næste er, at der findes nogle ildsjæle i områderne.
Hvis ikke der er det, lykkes det ikke, selv om vi giver nok så meget i tilskud.
Der er mange arbejdspladser i yderområderne, især produktionsarbejdspladser, og det er rigtigt, at det især var dem, der blev ramt under krisen.
Men det er også rigtigt, som indenrigsministeren sagde, at arbejdsløsheden jo ikke er større i de områder, end den er andre steder.
Man har altså taget imod udfordringen og taget den op.
Der er en generel forbedring af økonomien i øjeblikket og også en forskydning hen imod serviceerhverv.
Der er heller ingen tvivl om det.
Men vi må også være klar over, at de, der bor på landet, også står over for en grøn dagsorden, som de skal tage hensyn til i allerhøjeste grad.
Vi ved og har også allerede lige snakket om, at uddannelsesniveauet er en udfordring i de tyndere befolkede områder.
Folkeskoledebatten er også en levende debat, som stadig væk foregår.
Men vi kan også spørge: Hvad er det i grunden, der er de største potentialer i landdistrikterne?
Det er jo naturen.
Landdistrikter og yderområder er vigtige for Danmarks målsætning om vedvarende energi, og lokale kræfter er den store styrke ude i landdistrikterne.
Det er vigtigt med en fortsat finansiering, og jeg synes, at vi fra regeringens side i de sidste år har været gode til at medvirke til finansiering af forskellige ting.
Vækstkautionsordningen videreføres i 2011, kom i gang-lånet er styrket fra 2010 og 2011.
Desuden foreslår regeringen i sit regionaludspil, »Danmark i balance i en global verden«, at Vækstfonden i Vestdanmark, som nu er placeret i Vojens, får en pulje på 150 mio. kr. osv.
Vi har LAG-midlerne med de 100 mio. kr., som videreføres.
Vi har en havnepakke, en turismepakke og et videncenter for kystturisme i Hvide Sande.
Det er ikke, fordi jeg lige bor i nærheden og kan se over til det, at jeg mener det, men jeg synes, det er et godt valg, at det ligger derude, hvor turisterne kommer om sommeren.
Endelig er der noget, jeg ikke kan forstå.
Nu har vi jo drøftet planloven, og jeg anbefaler oppositionen at læse, hvad der står i den.
Vi mener, og jeg mener, at det er københavneri, sådan som eksperterne udtaler sig.
I Venstre tror vi fuldt og fast på, at kommunerne med respekt vil fremtidssikre og sørge for en bæredygtig udvikling i et kystnært område og kan være med til at tiltrække og fastholde beboere uden for de traditionelle vækstcentre og dermed medvirke til at skabe vækst og styrke.
Vi vil jo ikke det samme, som man vil i Nordsjælland.
Jeg har været inde på turismeudlejning, beløbet er nu oppe på 20.000 kr. skattefrit, og sommerhusene er stort set udlejet.
Småøerne har vi lavet et særligt program for, så beboerne bedre kan komme til nyde deres natur, stilhed, tryghed og nærhed.
Der er foreslået rationel færgedrift.
Der er ekstraordinært bevilget 260 mio. kr. i de sidste år.
Der er lokale LAG'er, som får nogle penge.
Endelig er der så fiskeriet, som får nogle penge, og der er hurtig hjælp til sundhedstilbud og lempelse af vilkårene i sommerhusområderne.
Der er også gjort en del for sommerhusene.
Til kommunernes vindmølleplan i det grønne giver vi 88.000 kr. som et engangsbeløb til dem, der har den ulempe måske at have en vindmølle i nærheden.
De 88.000 kr. pr. 1 MW er med til, at vi i de områder, hvor vi får dem, ved, at vi har noget at gøre godt med.
Vi får en ulempe, men vi får også en fordel af det, og nu kan vi holde generalforsamling i møllelauget, for nu har vi 20 pct. af andelene, og vi får et fast beløb hvert år.
Gymnasier og handelsskoler har jeg omtalt.
Vi har gjort noget ekstra for dem.
Akutindsatsen er ved at være på plads.
Der er alene inden for det område, der blev omtalt før,
givet 250 mio. kr. til den nordvestlige del til lægehelikoptere og øvrige projekter.
Biogas sørger vi for kommer op i en højere pris.
Det foreslår vi i hvert fald.
Med »Grøn Vækst« siger vi, at de 9.000 t kvælstof skal være opnået i 2015.
Resten har vi sat på standby et stykke tid, fordi vi vil vide, hvordan vi i grunden skal klare det på bedste måde.
Vi ved godt, at oppositionen vil have det klaret inden 2015, men jeg synes, at oppositionen skal huske, at det godt kan komme til at koste omkring 10.000-12.000 arbejdspladser, hvis man gennemfører det på det tidspunkt.
Vi har fiskeriet, en brændstofpakke er brugt, og der kan bruges flere.
Vi har LAG-midler.
Vi ved, at vi har et problem med transporten af de unge osv.
HyperCard kan hjælpe noget, vi har telebusser, men vi er ikke færdige.
Endelig kan vi sige, at et landdistriktsudvalg er på vej.
I øjeblikket er landdistrikterne under mindst 11 forskellige ministerier, og så har jeg måske endda glemt et par stykker.
Men der i hvert fald lagt op til, at der kommer et udvalg efter et kommende valg.
Så jeg synes, vi er godt på vej.
Endelig vil jeg gerne slå fast, at det kommer an på de lokale ildsjæle i områderne.
Hvis de er der, er der muligheder.
Hvis ikke de gør noget, er der risiko for, at områderne går ned.
Tak for ordet, og så vil jeg gerne på vegne af de fire partier, Venstre, Konservative, Dansk Folkeparti og Liberal Alliance, fremsætte følgende:
Forslag til vedtagelse »Folketinget anmoder på baggrund af de fremlagte redegørelser regeringen om fortsat at arbejde for en balanceret udvikling i Danmarks regioner og for at gavne udviklingen i landets yderområder og landdistrikter.
Folketinget konstaterer, at der er igangsat initiativer, som retter sig mod såvel erhvervsudvikling som bosætningsvilkår for befolkningen.
Med baggrund i målsætningen om, at der skal være gode muligheder for at bo, studere og drive erhverv i hele landet, opfordres regeringen til at følge udviklingen i forhold til bl.a. erhverv og bosætning samt redegøre for regeringens tiltag, som iværksættes med henblik på bl.a. at understøtte udvikling i landets yderområder.
Regeringen pålægges i den forbindelse hvert andet år at fremlægge skiftevis en regionalpolitisk redegørelse og landdistriksredegørelse samt en redegørelse om de 27 små øers forhold.
Der redegøres som hidtil for udviklingen i statslige regionale arbejdspladser i tilknytning til den regionalpolitiske redegørelse.«